**Να καλυφθούν τώρα τα κενά ειδικής αγωγής!**

Συνάδελφοι- συναδέλφισσες

 **Δύο μήνες μετά την έναρξη της σχολικής χρονιάς οι δομές της ειδικής αγωγής εξακολουθούν να είναι υποστελεχωμένες!** Η συγκυβέρνηση ΣΥΡΙΖΑ- ΑΝΕΛ, μετά και την υπογραφή του τρίτου μνημονίου δείχνει τις προθέσεις της για το χώρο της εκπαίδευσης. Ειδικά στο χώρο της ειδικής αγωγής, συνεχίζεται η κατεύθυνση της ΕΕ για κλείσιμο των ειδικών σχολείων και στοίβαγμα των παιδιών με ειδικές ανάγκες στα γενικά σχολεία. Αυτό αποτυπώνεται και στη σημερινή κατάσταση στις δομές ειδικής αγωγής. Χαρακτηριστικό είναι το γεγονός ότι οι πρώτες προσλήψεις αναπληρωτών ειδικής αγωγής γίνανε ένα μήνα μετά το άνοιγμα των σχολείων.

 Αυτό είχε ως αποτέλεσμα οι δομές ειδικής αγωγής να παραμείνουν κλειστές και οι αναπληρωτές και οι μαθητές στα σπίτια τους! Οι προσλήψεις ήταν λιγότερες από πέρυσι και ιδιαίτερα στις περιοχές της Αττικής, του Νοτίου Αιγαίου καθώς και της Δυτικής Μακεδονίας. Στις παραπάνω περιοχές οι πιστώσεις του ΕΣΠΑ ήταν ελάχιστες, με αποτέλεσμα πολλά ειδικά σχολεία να μην έχουν το απαραίτητο προσωπικό για να λειτουργήσουν ενώ τα περισσότερα τμήματα ένταξης παρέμειναν κλειστά.

 Συγκεκριμένα, στο ΠΥΣΠΕ Πειραιά τα κενά ειδικής αγωγής είναι εκρηκτικά! Στη πρώτη φάση, έγιναν 50 προσλήψεις δασκάλων ειδικής αγωγής, αριθμός αναντίστοιχος με τις πραγματικές ανάγκες. Σχεδόν όλοι οι δάσκαλοι τοποθετήθηκαν σε ειδικά σχολεία ενώ άνοιξαν μόνο 2 τμήματα ένταξης ! Στα *τμήματα ένταξης τα κενά να φθάνουν τα 40 (δάσκαλοι και νηπιαγωγοί). Οι προσλήψεις στην παράλληλη στήριξη δεν επαρκούν για να καλύψουν τα τεράστια κενά που στον Πειραιά φτάνουν τα 64, με αποτέλεσμα σε κάθε δάσκαλο να αντιστοιχούν 2 με 3 παιδιά (απο παράλληλη στήριξη κατάντησε περιστασιακή στήριξη).*

 Τα ειδικά σχολεία εξακολουθούν να είναι υποστελεχωμένα χωρίς τον απαραίτητο αριθμό εκπαιδευτικών και ειδικού εκπαιδευτικού και βοηθητικού προσωπικού. Αναλυτικότερα, στο ειδικό δημοτικό Αυτιστικών Πειραιά, δεν υπάρχει κανένας μόνιμος δάσκαλος πέρα από τον διευθυντή του σχολείου! Λόγω των αυξημένων εκπαιδευτικών αναγκών των μαθητών, το σχολείο είχε ζητήσει 13 δασκάλους και 6 άλλες εικότητες (ψυχολόγο, κοινωνικό λειτουργό, εργοθεραπευτή, λογοθεραπευτές, σχολική νοσηλεύτρια και βοηθητικό προσωπικό). Αυτή τη στιγμή το σχολείο λειτουργεί με 10 δασκάλους, αριθμός πολύ μικρότερος από τις πραγματικές ανάγκες! Το ειδικό εκπαιδευτικό προσωπικό είναι και πάλι λιγότερο από αυτό που ζητήθηκε καθώς αυτή τη στιγμή στο σχολείο υπάρχει μια σχολική νοσηλεύτρια, μια ψυχολόγος και μια λογοθεραπεύτρια για 48 παιδιά! Το σχολείο λειτουργεί με σοβαρά κενά και με τμήματα των 5 μαθητών, τη στιγμή που για παιδιά με αυτισμό προβλέπονται μικρά τμήματα των 3-4 μαθητών!

 Το ειδικό δημοτικό Περάματος λειτουργεί με τεράστιες ελλείψεις μόνο με τρείς δασκάλους και χωρίς καθόλου ειδικό εκπαιδευτικό και βοηθητικό προσωπικό. Στο ειδικό Κερατσινίου υπάρχει ακόμα κενό κοινωνικού λειτουργού. Στο ΠΙΚΠΑ υπάρχει ακόμα ένα κενό δασκάλου και ένα κενό εργοθεραπευτή. Στο ειδικό δημοτικό Σαλαμίνας υπάρχουν μόνο 3 δάσκαλοι για 22 παιδιά! Στο ειδικό δημοτικό Δραπετσώνας υπάρχει ένα κενό μουσικού!

 *Και ενώ συμβαίνουν όλα αυτά στον ευαίσθητο χώρο της Ειδικής Αγωγής ο Υπουργός Παιδείας εμπαίζει τις οικογένειες των Αμεα και τους εκπαιδευτικούς λέγοντας ότι θα δώσει προτεραιότητα στο χώρο αυτό!*

**Ο Υπουργός Παιδείας λέει ψέματα! Η προτεραιότητα του Υπουργού Παιδείας είναι ο εξορθολογισμός του κόστους της εκπαίδευσης, που αυτό σημαίνει για τον εκπαιδευτικό ανεργία ή δουλειά χωρίς δικαιώματα και για τους μαθητές και τις οικογένειες τους ότι πρέπει να βάλουν βαθιά το χέρι στην τσέπη!**

**Όλοι στην κινητοποίηση για την ειδική αγωγή στις 4 Νοέμβρη στις 11 π.μ. στην Ομόνοια!
Όλοι στην Πανελλαδική, πανεργατική απεργία στις 12/11 και στην συγκέντρωση των ταξικών δυνάμεων στον Πειραιά, στις 10:30 π.μ. στην πλατεία Καραϊσκάκη!**